b'\n_START_ARTICLE_\nViktoras \xc5\xbdeimys\n_START_PARAGRAPH_\nViktoras \xc5\xbdeimys (1934 m. liepos 17 d. Garg\xc5\xbeduose, Klaip\xc4\x97dos r.), choro dirigentas ir pedagogas.\n_START_SECTION_\nBiografija\n_START_PARAGRAPH_\nMok\xc4\x97si Garg\xc5\xbed\xc5\xb3 vidurin\xc4\x97je mokykloje, o 1951\xe2\x80\x931958 su pertrauka (tarnavo sovietin\xc4\x97je armijoje) choro dirigavimo mok\xc4\x97si Klaip\xc4\x97dos muzikos mokykloje (d\xc4\x97st. K. Griauzd\xc4\x97 ir A. Buzys). 1958\xe2\x80\x931963 choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje (vyr. d\xc4\x97st. A. Armino klas\xc4\x97). Studij\xc5\xb3 metais vadovavo Vilniaus miesto \xc4\xafvairiems vokaliniams ansambliams._NEWLINE_1963\xe2\x80\x931965 Kelm\xc4\x97s rajonini\xc5\xb3 kult\xc5\xabros nam\xc5\xb3 meno vadovas, chor\xc5\xb3 ir vokalini\xc5\xb3 ansambli\xc5\xb3 organizatorius, koncert\xc5\xb3 reng\xc4\x97jas. 1965\xe2\x80\x931967 Lietuvos valstybinio radijo ir televizijos garso re\xc5\xbeisierius, vyr\xc5\xb3 vokalinio okteto dalyvis. Kelet\xc4\x85 met\xc5\xb3 buvo Vilniaus skai\xc4\x8diavimo ma\xc5\xa1in\xc5\xb3 gamyklos vyr\xc5\xb3 choro \xe2\x80\x9eElektronika\xe2\x80\x9c chormeisteris ir vyr\xc5\xb3 vokalinio ansamblio vadovas. 1968\xe2\x80\x931988 Lietuvos valstybinio akademinio dain\xc5\xb3 ir \xc5\xa1oki\xc5\xb3 liaudies ansamblio \xe2\x80\x9eLietuva" vyr. chormeisteris. Chor\xc4\x85 pareng\xc4\x97 daugeliui koncertini\xc5\xb3 program\xc5\xb3, su juo koncertavo Lietuvoje ir u\xc5\xbesienyje._NEWLINE_Nuo 1988 Vilniaus kult\xc5\xabros mokyklos (konservatorijos) choro dirigavimo ir kit\xc5\xb3 disciplin\xc5\xb3 d\xc4\x97stytojas, 1988\xe2\x80\x931993 moksleivi\xc5\xb3 choro studijos vadovas._NEWLINE_V. \xc5\xbdeimys \xe2\x80\x93 respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas, chor\xc5\xb3 ir ansambli\xc5\xb3 ap\xc5\xbei\xc5\xabr\xc5\xb3 bei konkurs\xc5\xb3 \xc5\xbeiuri narys, 1970, 1980 ir 1985 respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 dirigentas. 1977 jam suteiktas nusipelniusio artisto garb\xc4\x97s vardas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'